pythainlp/thaigov-v2-corpus-22032023 huggingface dataset:
วันจันทร์ที่ 25 มกราคม 2564
จังหวัดที่ 61 "วราวุธ" มอบเงินอุดหนุน 10 ป่าชุมชนบ้านหนองกวาง  จ.อุตรดิตถ์
จังหวัดที่ 61 "วราวุธ" มอบเงินอุดหนุน 10 ป่าชุมชนบ้านหนองกวาง  จ.อุตรดิตถ์
จังหวัดที่ 61 "วราวุธ" มอบเงินอุดหนุน 10 ป่าชุมชนบ้านหนองกวาง จ.อุตรดิตถ์
นายวราวุธ ศิลปอาชา รัฐมนตรีว่าการกระทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงกระทรวงฯ ลงพื้นที่ตรวจติดตามการดำเนินงานของหน่วยงานในสังกัดกระทรวงฯ ในพื้นที่จังหวัดอุตรดิตถ์ โดยโอกาสนี้ รมว.ทส. มอบเงินอุดหนุน (เงินกู้)​ โครงการสร้างเศรษฐกิจชุมชนจากป่าชุมชน จำนวน 10 ชุมชน ๆ ละ 70,000 บาท รวม 700,000 บาท ซึ่งได้รับการสนับสนุนจากรัฐบาล พร้อมทั้งมอบหนังสือแสดงโครงการป่าชุมชน จำนวน 10 ชุมชน และร่วมเก็บใบไม้แห้งในพื้นที่ ตามนโยบาย "ชิงเก็บ ก่อนเผา" เพื่อลดปริมาณเชื้อเพลิงในพื้นที่ป่า" อีกทั้ง พบปะเครือข่ายป่าชุมชนบ้านหนองกวาง ก่อนที่จะทำการบวชป่าแห่งนี้ ณ อ.พิชัย จ.อุตรดิตถ์ ทุั้งนี้ รมว.ทส. ได้กล่าวขอบคุณและให้กำลังใจเครือข่ายชุมชนและประชาชนทุกท่าน ที่ได้ร่วมกันปกป้องดูแลรักษาป่าต้นน้ำแห่งนี้ พื้นที่ 2, 010 ไร่ ซึ่งเป็น 1 ในป่าต้นน้ำต้นแบบที่ส่งต่อน้ำไปหล่อเลี้ยงพี่น้องประชาชนเกษตรกรในอีกหลายพื้นที่ โดยต้นไม้ทุกต้นเปรียบเสมือนโรงงานผลิตน้ำ เปรียบเสมือนโรงงานฟอกอากาศ ดังนั้นสิ่งที่ทำในวันนี้ ทำเพื่อลูกหลานในอนาคต ซึ่งการจะดำเนินการเช่นนี้ได้ต้องอาศัยความร่วมมือจากทุก ๆ คน เพื่อให้ประเทศไทยมีพื้นที่ป่าเพิ่มขึ้นตามเป้าหมาย 40 %
วันจันทร์ที่ 25 มกราคม 2564
ศบค. รับมอบสิ่งของบริจาค พร้อมส่งต่อให้จ.สมุทรสาคร เพื่อป้องกันการแพร่ระบาดโควิด-19 ต่อไป
ศบค. รับมอบสิ่งของบริจาค พร้อมส่งต่อให้จ.สมุทรสาคร เพื่อป้องกันการแพร่ระบาดโควิด-19 ต่อไป
เมื่อวันที่ 30 ธันวาคม 2563 ณ ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อ ไวรัสโคโรนา 2019 (โควิด -19) ได้รับมอบสิ่งของบริจาคเพื่อสนับสนุนภารกิจของโรงพยาบาลและบุคคลากรทางแพทย์ที่ดูแลผู้ป่วยในสถานการณ์ โควิด-19 จากหน่วยงานและบุคคล ดังนี้ มูลนิธิเจริญโภคภัณฑ์มอบหน้ากากอนามัยทางการแพทย์ จำนวน  26,400 ชิ้น  มูลนิธิการจัดการด้านความมั่นคงร่วมกับบริษัท กิบไทย จำกัด มอบหน้ากากอนามัย N95 จำนวน 1,000 ชิ้น อุปกรณ์ป้องกันตนเอง (ชุด PPE) 2,000 ชุด ตู้เคลื่อนย้ายผู้ป่วย (Isolation Chamber) จำนวน 2 ตู้  การไฟฟ้าฝ่ายผลิตแห่งประเทศไทยมอบเจลแอลกอฮอล์ ขนาด 180 มล. จำนวน 600 ขวด เจลแอลกอฮอล์ ขนาด 5,000 ซีซี จำนวน 10 แกลลอน และนายแพทย์โชคชัย สุวรรณกิจบริหาร ที่ปรึกษาโรงพยาบาลหัวใจกรุงเทพมอบ ถุงมือสำหรับตรวจวินิจฉัยทางการแพทย์ จำนวน 300 ชิ้น น้ำยาผสมเครื่องช่วยหายใจ จำนวน 7 กล่อง น้ำยาฆ่าเชื้อ Virkon จำนวน 39 ซอง พลาสเตอร์ตราเสือ (Tigerplaster) จำนวน 11 กล่อง และถุงมือตรวจ (KENKO) จำนวน 1 กล่อง
ทั้งนี้ ศบค. ได้จัดส่งหน้ากากอนามัยทางการแพทย์จำนวน 26,400 ชิ้น ไปให้จังหวัดสมุทรสาคร เพื่อนำไปใช้ป้องกันการแพร่ระบาดโควิด-19 ต่อไป///
วันจันทร์ที่ 25 มกราคม 2564
นายธานี แสงรัตน์ อธิบดีกรมสารนิเทศ กระทรวงการต่างประเทศ พร้อมคณะผู้บริหาร เข้าพบหารือกับปลัดวธ.
นายธานี แสงรัตน์ อธิบดีกรมสารนิเทศ กระทรวงการต่างประเทศ พร้อมคณะผู้บริหาร เข้าพบหารือกับปลัดวธ.
วันที่ ๒๕ มกราคม ๒๕๖๔ เวลา ๑๓.๐๐ น. นายธานี แสงรัตน์ อธิบดีกรมสารนิเทศ กระทรวงการต่างประเทศ พร้อมคณะผู้บริหาร เข้าพบหารือกับนางยุพา ทวีวัฒนะกิจบวร ปลัดกระทรวงวัฒนธรรม เพื่อบูรณาการจัดโครงการร่วมกันระหว่างกระทรวงวัฒนธรรมและกระทรวงการต่างประเทศ โดยมีนางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม ผู้บริหาร และเจ้าหน้าที่ที่เกี่ยวข้องเข้าร่วม ณ ห้องประชุม ชั้น ๖ กระทรวงวัฒนธรรม
วันจันทร์ที่ 25 มกราคม 2564
สธ.รับมอบตู้อบฆ่าเชื้อหน้ากาก N95 ด้วยรังสี UVC
กระทรวงสาธารณสุข รับมอบตู้อบฆ่าเชื้อหน้ากาก N95 ด้วยรังสี UVC จากองค์การเภสัชกรรม สามารถนำกลับมาใช้ซ้ำได้ 4-5 ครั้ง
กระทรวงสาธารณสุข รับมอบตู้อบฆ่าเชื้อหน้ากากN95 ด้วยรังสี UVC จากองค์การเภสัชกรรม สามารถนำกลับมาใช้ซ้ำได้ 4-5 ครั้ง
วันนี้ (25 มกราคม 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข รับมอบตู้อบฆ่าเชื้อหน้ากากN95 ด้วยรังสี UVC จำนวน 50 ตู้ มูลค่า 3 แสนบาท จากนายแพทย์เกียรติภูมิ วงศ์รจิต ปลัดกระทรวงสาธารณสุข ในฐานะประธานกรรมการองค์การเภสัชกรรม พร้อมด้วยนายแพทย์วิฑูรย์ ด่านวิบูลย์ ผู้อำนวยการองค์การเภสัชกรรม เพื่อส่งต่อให้แก่โรงพยาบาล สำหรับใช้อบฆ่าเชื้อหน้ากาก N95 ที่ใช้แล้วนำกลับมาใช้ซ้ำได้ ปลอดภัยกับบุคลากรทางการแพทย์
นายอนุทินกล่าวว่า ขอขอบคุณ องค์การเภสัชกรรม ที่ได้นำตู้อบฆ่าเชื้อหน้ากากN95 ด้วยรังสี UVC มามอบให้กับโรงพยาบาล ถือว่าเป็นประโยชน์อย่างมาก สำหรับเตรียมรับมือกับสถานการณ์การแพร่ระบาดของโรคติดเชื้อโควิด 19 ได้เป็นอย่างดี ในการระบาดระลอกใหม่นี้ กระทรวงสาธารณสุขได้สำรองหน้ากาก N95ไว้เกือบ 3 ล้านชิ้น เมื่อได้รับตู้อบฆ่าเชื้อนี้มาจะเป็นตัวช่วยทำให้มีหน้ากากเพียงพอ เพราะสามารถนำกลับมาใช้ซ้ำได้4-5 ครั้ง เท่ากับว่าจะมีหน้ากาก N95 สำหรับบริหารจัดการเกือบ 10 ล้านชิ้น เป็นการสร้างความมั่นใจให้กับบุคลากรทางการแพทย์ว่าจะมีหน้ากากเพียงพอและไม่ขาดแคลน
ด้านนายแพทย์เกียรติภูมิ กล่าวว่า ในฐานะประธานกรรมการองค์การเภสัชกรรม ได้เล็งเห็นถึงความสำคัญในการเป็นด่านหน้าของบุคลากรทางการแพทย์ ในการดูแลผู้ป่วยโรคโควิด 19 พร้อมสนับสนุนอุปกรณ์ทางการแพทย์ให้กับโรงพยาบาลที่มีความขาดแคลนและมีความจำเป็น เพื่อเพิ่มประสิทธิภาพในการทำงานและความปลอดภัยให้กับบุคลากรทางการแพทย์ ทั้งนี้ ตู้อบฆ่าเชื้อหน้ากากN95 ด้วยรังสี UVC ได้ผ่านการทดสอบประสิทธิภาพฆ่าเชื้อCOVID-19 จากสำนักงานคณะกรรมการอาหารและยา (อย.) มีความปลอดภัยจากเชื้อโรคจุลชีพทั้งไวรัส แบคทีเรีย เชื้อรา และวัณโรค ไม่มีสิ่งตกค้างที่เป็นอันตราย สวมใส่ได้ทันที ไม่กระทบต่อโครงสร้างหน้ากากและประสิทธิภาพในการกรองเชื้อโรค
******************************** 25 มกราคม 2564
*************************************************
วันจันทร์ที่ 25 มกราคม 2564
"วราวุธ" ลงพื้นที่ตรวจเยี่ยมและให้ขวัญกำลังใจเจ้าหน้าที่ อช.สักใหญ่่ พร้อมย้ำ ดึงเครือข่ายชุมชนร่วมดูแลป่า
"วราวุธ" ลงพื้นที่ตรวจเยี่ยมและให้ขวัญกำลังใจเจ้าหน้าที่ อช.สักใหญ่่ พร้อมย้ำ ดึงเครือข่ายชุมชนร่วมดูแลป่า
วันนี้ (21 มกราคม 2564) เวลาประมาณ 17.30 น. นายวราวุธ ศิลปอาชา รัฐมนตรีว่าการกระทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงกระทรวงฯ ลงพื้นที่ตรวจเยี่ยมและให้ขวัญกำลังใจเจ้าหน้าที่ในการปฏิบัิติงาน
พร้อมรับฟังปัญหา อุปสรรคการดำเนินงานทั้งในเรื่องการปราบปราม การพิทักษ์ป่า การดับไฟป่า การดูแลความเรียบร้อยของอุทยานฯ รวมถึงการให้ความสำคัญถึงความเป็นอยู่และสวัสดิการของเจ้าหน้าทุกระดับ โดยโอกาสนี้ได้ให้แนวทางการดำเนินงานแก่อุทยานแห่งชาติต้นสักใหญ่ เพื่อนำไปปรับปรุงและพัฒนาอุทยานฯ อีกทั้งได้เน้นย้ำให้เจ้าหน้าที่ทุกท่านมีวินัย มีความอดทน มีความซื่อสัตย์ ในการปฏิบัติงาน และทำงานร่วมกันกับเครือข่ายชุมชน ซึ่งเป็นส่วนสำคัญในการดูแลป่า
ทั้งนี้ นอกจากจะเพื่อสร้างความประทับใจ ความปลอดภัย ให้แก่นักท่องเที่ยวแล้ว สิ่งที่สำคัญที่สุดคือ เจ้าหน้าที่ เครือข่ายชุมชนในพื้นที่ และนักท่องเที่ยวได้ร่วมกันดูแลรักษาทรัพยากรธรรมชาติให้คงความสมบูรณ์สืบไป
โอกาสเดียวกันนี้ รมว.ทส. พร้อมคณะ ได้ตรวจติดตามสถานการณ์ทรัพยากรธรรมชาติและสิ่งแวดล้อม พร้อมทั้งเยี่ยมชมต้นสัก มเหสักข์ ซึ่งเป็นสักที่ใหญ่ที่สุดในโลก และมอบของที่ระลึกให้แก่กลุ่มเครือข่ายการมีส่วนร่วมในการอนุรักษ์ทรัพยากรป่าไม้และสัตว์ป่าในจังหวัด พิษณุโลกและอุตรดิตถ์ จำนวน 4 เครือข่าย ได้แก่ เครือข่ายกลุ่มปลูกต๋าว บ้านท่าเรือ เครือข่ายการแก้ปัญหาไฟป่าและหมอกควัน เครือข่ายหมู่บ้าน บ้านงอมสัก และเครือข่ายเพื่อการอนุรักษ์อุทยานแห่งชาติต้นสักใหญ่ อีกทั้งมอบเสบียงอาหาร แก่ตัวแทนเจ้าหน้าที่ฯ ที่ปฏิบัติงานในพื้นที่จังหวัดอุตรดิตถ์ ตลอดจนเยี่ยมชมการสาธิตการบริหารจัดการเชื้อเพลิงในรูปแบบ การชิงเก็บ ตามนโยบายของ รมว.ทส. โดยการเก็บเศษใบไม้นำมาบดอัดเป็นเชื้อเพลิงอัดแท่ง เพื่อนำไปเป็นปุ๋ย และแจกจ่ายประชาชนในบริเวณพื้นที่ ได้นำไปใช้ในการบำรุงรักษาต้นไม้ และปลูกต้นรวงผึ้ง เพิ่มพื้นที่สีเขียว ณ บริเวณอุทยานแห่งขาติต้นสักใหญ่ อ. น้ำปาด จ.อุตรดิตถ์ อีกด้วย
วันจันทร์ที่ 25 มกราคม 2564
ปลื้ม! ยอดบรรจุงาน Job Expo ขยับขึ้นต่อเนื่อง
...
ถือเป็นอีกหนึ่งโครงการของรัฐบาล
ที่ได้รับเสียงตอบรับเป็นอย่างดีจากประชาชน
ภายใต้มหกรรมการจัดหางานครั้งยิ่งใหญ่
“Job Expo Thailand 2020”
.
รวมทั้งโครงการจ้างงานใหม่ โดยภาครัฐและเอกชน
หรือ Co – payment
ที่รัฐบาลอุดหนุนเงินเดือนค่าจ้าง
ไม่เกิน 50%/คน/เดือน สูงสุดไม่เกิน 7,500 บาท
เพื่อให้น้อง ๆ ที่จบใหม่มีโอกาสได้งานทำ
และนายจ้าง/สถานประกอบการ มีสภาพคล่องในธุรกิจ
.
ข้อมูลล่าสุดจากกระทรวงแรงงาน ระบุว่า
โครงการนี้จ้างงานได้แล้ว 857,888 คน
จากเป้าหมาย 1,000,000 คน
สร้างรายได้และเกิดเงินหมุนเวียนในระบบเศรษฐกิจ
กว่า 28,000 ล้านบาท แล้ว
.
ในปีนี้ เรายังเตรียมเดินหน้าลุยงานต่อเนื่อง
ทั้งการจ้างงานในอุตสาหกรรมการผลิตสินค้าส่งออก
และตรวจเชื้อโควิด-19 เชิงรุกในสถานประกอบการ
สร้างความเชื่อมั่นต่อลูกค้าชาวต่างประเทศว่า
สินค้าที่ส่งออกไปปลอดเชื้อโควิด 100%
.
รวมถึงหาตลาดแรงงานในต่างประเทศเพิ่ม
เพราะแรงงานไทยเป็นที่ยอมรับและต้องการของต่างประเทศ
ทั้งในอิสราเอล สวีเดน ไต้หวัน ญี่ปุ่น ฯลฯ
.
ส่วนในประเทศจะส่งเสริมการจ้างงานต่อเนื่อง
โดยจะจัดงาน Job Expo Thailand ปีละหนึ่งครั้ง
เพื่อให้คนไทยมีงานทำอย่างยั่งยืนและคุณภาพชีวิตดีขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 25 มกราคม 2564
ขึ้นทะเบียน อย. แล้ว "วัคซีนแอสตราเซเนกา"
...
ถือเป็นอีกหนึ่งข่าวดี สำหรับวัคซีน COVID-19
ของบริษัทแอสตราเซเนกา ที่ผลิตในประเทศอิตาลี
ได้ผ่านการขึ้นทะเบียนกับ อย. แล้ว
เพื่อใช้ฉีดในภาวะฉุกเฉิน
โดยมีระยะเวลาการขึ้นทะเบียน 1 ปี
.
ในระยะแรกบริษัทฯ จะจัดส่งวัคซีน จำนวน 50,000 โดส
ซึ่งจะถึงประเทศไทยในเดือน ก.พ.นี้
และส่วนที่เหลืออีก 150,000 โดส
จะตามมาในเดือน มี.ค. และ เม.ย.
.
โดยในขั้นตอนต่อไป กรมวิทยาศาสตร์การแพทย์
จะดำเนินการสุ่มตรวจคุณภาพวัคซีนทันที
ก่อนที่จะนำไปฉีดให้แก่ประชาชน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 26 มกราคม 2564
กสร. ยืนยันค่าล่วงเวลาต้องจ่ายเป็นเงิน ไม่สามารถชดเชยเป็นวันหยุดได้
กรมสวัสดิการและคุ้มครองแรงงาน ย้ำชัดค่าล่วงเวลาต้องจ่ายเป็นเงินเท่านั้น ไม่สามารถแลกเปลี่ยนเป็นวันหยุดได้ ตาม พ.ร.บ.คุ้มครองแรงงาน พ.ศ.2541 ดังนั้น กรณีที่มีข่าวปรากฏตามสื่อต่าง ๆ เกี่ยวกับค่าล่วงเวลาต้องจ่ายเป็นเงิน ยืนยันเป็นข้อมูลจริง
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวถึงกรณี ข่าวที่ปรากฏตามสื่อต่าง ๆ เกี่ยวกับประเด็น ค่าล่วงเวลาต้องจ่ายเป็นเงิน ไม่สามารถชดเชยเป็นวันหยุดได้ ซึ่งก่อนหน้านี้ ศูนย์ต่อต้านข่าวปลอมได้ตรวจสอบข้อเท็จจริงกับกรมสวัสดิการและคุ้มครองแรงงาน ซึ่งกรมได้ยืนยันแล้วว่า ข้อมูลดังกล่าวเป็นเรื่องจริง ตามที่พระราชบัญญัติคุ้มครองแรงงาน พ.ศ. 2541 ได้กำหนดกรณีที่นายจ้างให้ลูกจ้างทำงานล่วงเวลา หรือ OT ในวันทำงาน นายจ้างต้องจ่ายค่าล่วงเวลาให้แก่ลูกจ้าง เป็นเงินในอัตราไม่น้อยกว่า 1.5 เท่าของอัตราค่าจ้างต่อชั่วโมงในวันทำงานตามจำนวนชั่วโมงที่ทำ หรือไม่น้อยกว่าหนึ่งเท่าครึ่งของอัตราค่าจ้าง ต่อหน่วยในวันทำงาน ตามจำนวนผลงานที่ทำได้ สำหรับลูกจ้างซึ่งได้รับค่าจ้างตามผลงานโดย คำนวณเป็นหน่วย และในกรณีที่นายจ้างให้ลูกจ้างทำงานล่วงเวลาในวันหยุดให้นายจ้างจ่ายค่าล่วงเวลาในวันหยุดแก่ลูกจ้าง ในอัตราค่าจ้างต่อชั่วโมงในวันทำงาน ตามจำนวนชั่วโมงที่ทำ หรือไม่น้อยกว่า 3 เท่าของอัตราค่าจ้างต่อหน่วยใน วันทำงานตามจำนวนผลงานที่ทำได้ ทั้งนี้ กรมจึงขอยืนยันว่า การทำงานล่วงเวลาต้องจ่ายเป็นเงินเท่านั้น จะแลกเปลี่ยนเป็นวันหยุดเพิ่มเติม หรือวันหยุดสะสมไม่ได้
อธิบดี กสร. กล่าวเพิ่มเติมว่า หากมีข้อสงสัยเกี่ยวกับปัญหาด้านแรงงานสามารถสอบถามข้อมูลที่ถูกต้องได้ที่ สำนักงานสวัสดิการและคุ้มครองแรงงานจังหวัดทุกจังหวัด หรือสำนักงานสวัสดิการและคุ้มครองแรงงานกรุงเทพมหานครพื้นที่ 1-10 หรือโทร. สายด่วน 1506 กด 3 นอกจากนี้ ยังสามารถติดตามข่าวสารความเคลื่อนไหวต่าง ๆ ของกรม ได้ที่ www.labour.go.th หรือที่ช่อง YouTube กรมสวัสดิการและคุ้มครองแรงงาน “กสร.ชาแนล เปิดดูเมื่อไหร่ ก็มีเรื่องใหม่ให้ชม”
วันจันทร์ที่ 25 มกราคม 2564
นรม.และ รมว.กห. สั่งคุมเข้มเฝ้าระวังชายแดน และเอาผิดนายทุนและผู้อยู่เบื้องหลัง การรุกป่า ยาเสพติดและค้ามนุษย์ รวมทั้งขบวนการแรงงานเถื่อน
พล.อ.ประยุทธ์ จันทร์โอชา นรม.และ รมว.กห. ได้ย้ำสั่งการ หน.นขต.กห. ผบ.เหล่าทัพ และ ผบ.ตร.ให้ประสานการทำงานกับ กอ.รมน.และหน่วยงานที่เกี่ยวข้อง ดำเนินการขั้นเด็ดขาดกับนายทุนและผู้อยู่เบื้องหลังการลักลอบตัดไม้ทำลายป่า ขบวนการค้ามนุษย์และยาเสพติด
บ่อนการพนัน รวมทั้งขบวนการลักลอบเข้าเมืองผิดกฎหมาย รวมถึงเจ้าหน้าที่รัฐที่เกี่ยวข้องทั้งหมด โดยให้สืบลึกถึงความเชื่อมโยงเอาผิดทางกฎหมายและเส้นทางการเงิน นำสู่การยึดทรัพย์ทั้งหมด ไม่มียกเว้น พร้อมทั้งให้กำกับดูแลกำลังพลทุกนาย ห้ามเกี่ยวข้องเด็ดขาด
นอกจากนั้น นรม.และ รมว.กห. ได้ย้ำให้ทุกเหล่าทัพ จัดหาและพัฒนาระบบเทคโนโลยีเฝ้าตรวจแจ้งเตือน เข้ามาช่วยเฝ้าระวังป้องกันพื้นที่ชายแดนทั้งทางบกและทางน้ำ เพื่อให้ครอบคลุมการดูแลความปลอดภัยของประชาชนและภัยคุกคามทั้งพื้นที่ชายแดนและพื้นที่ชั้นใน รวมทั้งเป็นการเพิ่มประสิทธิภาพการทำงานของกองกำลังป้องกันชายแดนที่มีกำลังพลอยู่จำกัด ทั้งนี้ให้ประสานความร่วมมือกับหน่วยงานต่างๆ ในการวิจัยและพัฒนาระบบดังกล่าวให้มีผลในทางปฏิบัติโดยเร็ว
วันจันทร์ที่ 25 มกราคม 2564
ไม่ทิ้งกัน! ส่งรถด่วนปันสุข – รับทุกข์ สู่ชุมชน
...
รถด่วน “ปันสุขสู่ชุมชน” เป็นหน่วยบรรเทาทุกข์
นำเครื่องอุปโภคบริโภคที่จำเป็น
เช่น หน้ากากอนามัย และเจลแอลกอฮอล์ล้างมือ
ออกไปช่วยผู้เดือดร้อนในชุมชนจากการระบาดของโควิด-19
ตั้งเป้าให้บริการ 54 จุด ครอบคลุมพื้นที่ 25 จังหวัด
.
มีแผนปล่อยรถขบวนแรก วันที่ 27 ม.ค. 64 นี้
จำนวน 15 คัน นำร่อง 5 จังหวัดพื้นที่สีแดง
ได้แก่ จ.นนทบุรี ปทุมธานี สมุทรสาคร
สมุทรปราการ และ กทม.
.
รถด่วนคันนี้ ไม่ได้มีหน้าที่แค่ “ปันสุข”
แต่ยัง “รับทุกข์” ได้ด้วย
ผู้ที่ต้องการความช่วยเหลือด้านการดำรงชีพ
สามารถเขียนสิ่งที่ต้องการ ส่งให้ “รถปันสุข”
หรือใส่ใน “ตู้รับทุกข์” ที่ตั้งอยู่ในชุมชนก็ได้
.
จากนั้นเจ้าหน้าที่จะรวบรวมเรื่อง
และลงพื้นที่ไปเยี่ยมเยียนอย่างเร่งด่วน
เพื่อหาแนวทางดูแลช่วยเหลือต่อไป
.
นอกจากนี้ ยังสามารถขอความช่วยเหลือ
ผ่านทางสายด่วน พม. 1300 ได้ฟรี ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 25 มกราคม 2564
ได้ผล! เปิดแจ้งเบาะแสบ่อน - แรงงานเถื่อน ต้นตอโควิด 16 วัน 237 เรื่อง
...
นายกรัฐมนตรี รับทราบข้อมูลที่ประชาชนช่วยแจ้งเบาะแส
การกระทำผิดกฎหมายเกี่ยวกับ บ่อน ค้าประเวณี แรงงานผิดกฎหมาย
และกิจกรรมอื่น ๆ ซึ่งเป็นสาเหตุของการแพร่ระบาดโรคโควิด-19
ผ่านช่องทาง 1111 ทั้ง 5 ช่องทางแล้ว มีจำนวนถึง 237 เรื่อง
.
ข้อมูลจากสำนักงานปลัดสำนักนายกรัฐมนตรี ระบุว่า
ตั้งแต่วันที่ 7 - 22 ม.ค. 64
มีประชาชนแจ้งเบาะแสการกระทำผิดจำนวน 32,245 เรื่อง แบ่งเป็น
.
เบาะแสแรงงานเข้าเมืองผิดกฎหมาย 25 เรื่อง
เบาะแสบ่อนการพนัน 132 เรื่อง
เบาะแสการทำผิดตามมาตรา 9 แห่ง พ.ร.ก. ฉุกเฉิน ฯ 80 เรื่อง
.
นอกจากนี้ ยังแจ้งเรื่องร้องทุกข์ขอความช่วยเหลือ
รวมถึงสอบถามข้อมูล เสนอความคิดเห็นเกี่ยวกับโรคโควิด-19
จำนวน 32,008 เรื่อง
.
สำหรับข้อมูลเบาะแสดังกล่าว จะส่งต่อให้หน่วยงานที่รับผิดชอบ
ดำเนินการตรวจสอบ รวมถึงผลดำเนินคดี
และรายงานให้นายกฯ ทราบทุกระยะด้วย
.
ขอให้ประชาชนผู้ให้ข้อมูล/แจ้งเบาะแส มั่นใจว่า
รัฐบาลให้ความสำคัญกับการคุ้มครองผู้แจ้งเบาะแส
โดยจะปกปิดชื่อผู้แจ้ง เป็นความลับ
ไม่ให้ผู้แจ้งต้องได้รับภัยจากการแจ้งเบาะแสหรือการให้ข้อมูล
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 25 มกราคม 2564
​วราวุธ” ส่งมอบ "น้ำบาดาล" เสริมความมั่นคงระดับชุมชนช่วยชาวบ้านด่านนาขาม จ.อุตรดิตถ์ กว่า 2,000ราย พ้นภัยแล้ง
​วราวุธ” ส่งมอบ "น้ำบาดาล" เสริมความมั่นคงระดับชุมชนช่วยชาวบ้านด่านนาขาม จ.อุตรดิตถ์ กว่า 2,000ราย พ้นภัยแล้ง
วันนี้ (22 มกราคม 2564) เวลาประมาณ 08.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานเปิดและส่งมอบโครงการพัฒนาน้ำบาดาลเพื่อเสริมความมั่นคงระดับชุมชน พร้อมทั้งตรวจเยี่ยมติดตามความก้าวหน้าโครงการดังกล่าว ณ บ้านด่านนาขาม อำเภอเมือง จังหวัดอุตรดิตถ์ ซึ่งเป็นพื้นที่ 1 ใน 70 หมู่บ้านเสี่ยงภัยแล้งขาดแคลนน้ำ โดยการดำเนินโครงการดังกล่าว ทำให้ประชาชนกว่า 2,000 ราย 2 หมู่บ้าน 700 ครัวเรือน มีน้ำบาดาลสะอาดที่ต่อเข้าสู่ระบบประปาหมู่บ้าน เพื่อการอุปโภคบริโภค ถึง 78,840 ลูกบาศก์เมตรต่อปี ทำให้มีชีวิตความเป็นอยู่ที่ดีขึ้น ซึ่งสอดคล้องกับนโยบายรัฐบาล ที่ให้หน่วยงานที่เกี่ยวข้องบูรณาการการทำงานร่วมกัน เพื่อช่วยเหลือและบรรเทาความเดือดร้อนของประชาชนในพื้นที่ประสบปัญหาภัยแล้งขาดแคลนน้ำ โดยมีเป้าหมายสำคัญ คือ ให้ประชาชนกินดีอยู่ดี มีความสุข ทั้งในเรื่องน้ำอุปโภคบริโภค หรือน้ำเพื่อการเกษตร
ทั้งนี้ การส่งมอบโครงการพัฒนาน้ำบาดาลเพื่อเสริมความมั่นคงระดับชุมชน ประกอบด้วย
1. บ่อน้ำบาดาล พร้อมติดตั้งเครื่องสูบน้ำ ขนาด 6 นิ้ว จำนวน 2 บ่อ
2. ระบบพลังงานแสงอาทิตย์ ขนาดรวมไม่น้อยกว่า 4,800 วัตต์ พร้อมเครื่องกำเนิดไฟฟ้าสำรอง ขนาดไม่น้อยกว่า 8,000 วัตต์ จำนวน 2 ชุด
3. หอถังเหล็กเก็บน้ำชนิดรักษาแรงดัน สูง 15 เมตร ความจุ 40 ลูกบาศก็เมตร
4. ถังกรองสนิมเหล็กขนาดใหญ่
5. จุดจ่ายน้ำถาวร 150,000 ลูกบากศ์เมตรต่อปี
6. จุดบริการน้ำดื่มสะอาด
โดยในการส่งมอบในครั้งนี้ นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมด้วย นายผล ดำธรรม ผู้ว่าราชการจังหวัดอุตรดิตถ์ และคณะผู้บริหารระดับสูงของกระทรวงฯ ร่วมเป็นสักขีพยานและส่งมอบโครงการฯ เพื่อให้ประชาชนในพื้นที่แห่งนี้ได้นำไปใช้ประโยชน์และบริหารจัดการร่วมกันต่อไป
วันจันทร์ที่ 25 มกราคม 2564
ปลัดวธ.เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๑/๒๕๖๔
ปลัดวธ.เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๑/๒๕๖๔
วันที่ ๒๕ มกราคม ๒๕๖๔ เวลา ๐๙.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๑/๒๕๖๔ โดยมี นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ คณะอนุกรรมการฯ และเจ้าหน้าที่ที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม
วันจันทร์ที่ 25 มกราคม 2564
บิ๊กป้อม หนุน ประกาศเขตพื้นที่เมืองเก่า "อุทัยธานี ตรัง ฉะเชิงเทรา" อนุรักษ์วัฒนธรรม ดึงภาคประชาชนมีส่วนร่วม
บิ๊กป้อม หนุน ประกาศเขตพื้นที่เมืองเก่า "อุทัยธานี ตรัง ฉะเชิงเทรา" อนุรักษ์วัฒนธรรม ดึงภาคประชาชนมีส่วนร่วม
วันนี้ (18 ม.ค. 64) เวลา 10.00 น. พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการอนุรักษ์และพัฒนากรุงรัตนโกสินทร์ และเมืองเก่า ครั้งที่ 1/2564 โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ดร.รวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม ในฐานะฝ่ายเลขานุการ เข้าร่วม ณ ห้องประชุม 301 ชั้น 3 ตึกบัญชาการ 1 ทำเนียบรัฐบาล และประชุมผ่านระบบ Video Conference ร่วมกับกรรมการจากหน่วยงานที่เกี่ยวข้อง
พลเอก ประวิตร ได้กล่าวขอบคุณ คณะกรรมการทุกท่านที่สละเวลามาเข้าร่วมประชุม ให้ข้อเสนอแนะ และข้อคิดเห็นที่เป็นประโยชน์ โดยวันนี้ที่ประชุมได้มีการพิจารณาและเห็นชอบให้ประกาศเขตพื้นที่เมืองเก่าเพิ่ม 3 เมือง ได้แก่ เมืองเก่าอุทัยธานี เมืองเก่าตรัง และเมืองเก่าฉะเชิงเทรา รวมประกาศเขตพื้นที่เมืองเก่าแล้ว 36 เมือง โดยมีพื้นที่ครอบคลุมบริเวณสำคัญของเมืองเก่าแต่ละเมือง ดังนี้
เมืองเก่าอุทัยธานี : วัดอุโปสถาราม (วัดโบสถ์) เขาสะแกกรัง ย่านชุมชนตรอกยาจีน และชุนชนชาวแพแม่น้ำสะแกกรัง
เมืองเก่าตรัง : บ้านพักผู้ว่าราชการจังหวัดตรัง วิหารคริสตจักรตรัง อาคารสโมสรข้าราชการ หอนาฬิกาจังหวัดตรัง สถานีรถไฟตรัง และตึกแถวย่านประวัติศาสตร์ทับเที่ยง
เมืองเก่าฉะเชิงเทรา : ป้อมและกำแพงเมืองฉะเชิงเทราบริเวณริมฝั่งแม่น้ำบางปะกง วัดโสธรวรารามวรวิหาร ศาลหลักเมืองฉะเชิงเทรา ตำหนักกรมหมื่นมรุพงษ์ศิริพัฒน์ อนุสาวรีย์พระยาศรีสุนทรโวหาร อาคารไม้สัก 100 ปี และย่านการค้าตลาดสดทรัพย์สินพระมหากษัตริย์ จังหวัดฉะเชิงเทรา
นอกจากนี้ ยังได้เห็นชอบแผนแม่บทและผังแม่บทการอนุรักษ์และพัฒนาบริเวณเมืองเก่า 5 เมือง ได้แก่ เมืองเก่าสกลนคร เมืองเก่าระนอง เมืองเก่าราชบุรี เมืองเก่าตาก และเมืองเก่าแพร่ ทั้งนี้ การประกาศเขตพื้นที่เมืองเก่า กรอบแนวทางการอนุรักษ์และพัฒนาเมืองเก่า และแผนแม่บทฯ เป็นกลไกในการบริหารจัดการที่สำคัญ เพื่อให้มรดกทางวัฒนธรรมเมืองเก่า คงคุณค่าความสำคัญทางประวัติศาสตร์ รวมทั้ง ให้ภาคส่วนที่เกี่ยวข้อง และประชาชนในพื้นที่เมืองเก่า นำแผนแม่บทฯ ไปขับเคลื่อนงานอนุรักษ์และพัฒนาเมืองเก่า ให้มีความสอดคล้องกับบริบทพื้นที่โดยการมีส่วนร่วมต่อไป
วันจันทร์ที่ 25 มกราคม 2564
ช่องทางการยืนยันตัวตนเพื่อใช้สิทธิโครงการคนละครึ่ง
ความคืบหน้าการดำเนินโครงการคนละครึ่ง ณ วันที่ 24 ม.ค.2564 มีร้านค้าลงทะเบียนเข้าร่วมโครงการแล้วกว่า 1 ล้านร้านค้า และมีผู้ใช้สิทธิแล้วจำนวน 13,655,380 คน โดยมียอดการใช้จ่ายสะสม 71,323 ลบ.
นางสาวกุลยา ตันติเตมิท ผู้ตรวจราชการกระทรวงการคลัง รักษาราชการแทนผู้อำนวยการสำนักงาน เศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการดำเนินโครงการคนละครึ่งว่า ณ วันที่ 24 มกราคม 2564 มีร้านค้าลงทะเบียนเข้าร่วมโครงการแล้วกว่า 1 ล้านร้านค้า และมีผู้ใช้สิทธิแล้วจำนวน 13,655,380 คน โดยมียอดการใช้จ่ายสะสม 71,323 ล้านบาท แบ่งเป็นเงินที่ประชาชนจ่าย 36,488 ล้านบาท และภาครัฐร่วมจ่ายอีก 34,835 ล้านบาท โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สงขลา เชียงใหม่ และสมุทรปราการ ตามลำดับ ซึ่งผู้ประกอบการร้านค้ายังคงสมัครเข้าร่วมโครงการได้อย่างต่อเนื่อง
สำหรับผู้ที่ลงทะเบียนเข้าร่วมโครงการคนละครึ่ง ระยะที่ 2 รอบเพิ่มเติมเมื่อวันที่ 20 มกราคม 2564 ที่ได้รับ SMS ยืนยันสิทธิ จะสามารถใช้จ่ายในโครงการได้ระหว่างวันที่ 25 มกราคม – 31 มีนาคม 2564 อย่างไรก็ดี ต้องเริ่มใช้จ่ายผ่านแอปพลิเคชัน “เป๋าตัง” ครั้งแรกภายใน 14 วัน หรือภายในวันที่ 7 กุมภาพันธ์ 2564 มิเช่นนั้นจะถูกตัดสิทธิ จึงขอให้รีบดำเนินการยืนยันตัวตน ซึ่งสามารถดำเนินการเองได้โดยง่ายผ่านแอปพลิเคชัน “เป๋าตัง” หรือดำเนินการผ่านตู้เอทีเอ็มสีเทาของธนาคารกรุงไทยกว่า 3,300 ตู้ทั่วประเทศ โดยสามารถค้นหาตำแหน่งของตู้เอทีเอ็มสีเทาได้ใน Google Maps โดยพิมพ์คำว่า “ATM กรุงไทย ยืนยันตัวตน” โดยไม่จำเป็นต้องไปยืนยันตัวตนที่สาขาของธนาคารกรุงไทยเพียงช่องทางเดียว ทั้งนี้ สำหรับประชาชนที่ใช้สิทธิโครงการคนละครึ่งแล้วไม่สามารถใช้สิทธิช้อปดีมีคืนได้
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1144 (24 ชั่วโมง)
วันจันทร์ที่ 25 มกราคม 2564
ทส. ร่วมประชุม กก.วล  ที่ประชุมเห็นชอบรายงาน EIA 4 โครงการ พร้อมเห็นชอบการปรับปรุงมาตรฐานควบคุมการระบายน้ำทิ้งจากท่าเทียบเรือบางประเภท
ทส. ร่วมประชุม กก.วล  ที่ประชุมเห็นชอบรายงาน EIA 4 โครงการ พร้อมเห็นชอบการปรับปรุงมาตรฐานควบคุมการระบายน้ำทิ้งจากท่าเทียบเรือบางประเภท
วันนี้ (25 ม.ค. 64) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม พร้อมคณะผู้บริหารในสังกัดกระทรวงฯ ที่เกี่ยวข้อง ร่วมประชุมคณะกรรมการสิ่งแวดล้อมแห่งชาติ (กก.วล.) ครั้งที่ 1/2564 ผ่านระบบ VDO conference โดยมี พลเอก ประวิตร วงษ์สุวรรณ รองนายกรัฐมนตรี เป็นประธานการประชุมฯ ผ่านระบบ VDO Conference ณ ห้องประชุม 301 ตึกบัญชาการ 1 ทำเนียบรัฐบาล โดยโอกาสนี้ รองนายกรัฐมนตรี ได้กล่าวถึงเจ้าของโครงการ ต้องดำเนินตามมาตรการฯ ที่กำหนดในรายงานฯ อย่างเคร่งครัด พร้อมทั้งรับความเห็นของคณะกรรมการฯ ไปดำเนินการ และให้นำเสนอคณะรัฐมนตรีในขั้นตอนต่อไป
สำหรับการประชุมในครั้งนี้ ที่ประชุมได้เห็นชอบรายงานการประเมินผลกระทบสิ่งแวดล้อม (EIA) จำนวน 4 โครงการ ได้แก่ (1) โครงการรถไฟฟ้าสายสีเหลือง ส่วนต่อขยาย ช่วงแยกรัชดา - ลาดพร้าว ถึงแยกรัชโยธิน ของการรถไฟฟ้าแห่งประเทศไทย เพื่อช่วยประหยัดระยะเวลาในการเชื่อมต่อระบบการเดินทางจากเดิมที่ต้องเชื่อมต่อ 2 ครั้ง (สายสีเหลือง - สายสีน้ำเงิน - สายสีเขียว) อีกทั้งยังสามารถเพิ่มศักยภาพการเดินทางของประชาชนในพื้นที่ฝั่งตะวันออกของกรุงเทพมหานคร ให้สามารถเข้าถึงโครงข่ายรถไฟฟ้าและการเดินทางภายในพื้นที่ของกรุงเทพมหานครได้อย่างสะดวก รวดเร็ว และปลอดภัยยิ่งขึ้น (2) โครงการถนนเลี่ยงเมืองสตูลฝั่งตะวันออก ตำบลคลองขุด ตำบลพิมาน อำเภอเมือง จังหวัดสตูล ขององค์การบริหารส่วนจังหวัดสตูล เพื่อให้เกิดความสะดวกปลอดภัยในการเดินทาง สร้างศักยภาพการพัฒนาให้กับจังหวัดทั้งด้านเศรษฐกิจและการท่องเที่ยว ลดปัญหาการจราจรติดขัดและลดอุบัติเหตุ (3) โครงการศึกษาออกแบบระบบขนส่งมวลชนโดยระบบราง อำเภอหาดใหญ่ จังหวัดสงขลา ขององค์การบริหารส่วนจังหวัดสงขลา เพื่อพัฒนาระบบขนส่งสาธารณะที่มีคุณภาพสูง รองรับการเติบโตของเมือง รวมทั้งเป็นการอำนวยความสะดวกในการเดินทางให้กับประชาชนและนักท่องเที่ยว ในเมืองหาดใหญ่ และแก้ไขปัญหาจราจรซึ่งเป็นปัญหาหลักของเมืองอย่างยั่งยืน และ (4) โครงการทางหลวงหมายเลข 203 (หล่มสัก - หล่มเก่า - เลย) ของกรมทางหลวง โดยมีแผนงานในการขยายช่องจราจรบนทางหลวงสายดังกล่าวให้เป็น 4 ช่องจราจร เพื่อลดอุบัติเหตุและเพิ่มความปลอดภัยในการเดินทาง รวมถึงสนับสนุนแผนการพัฒนาโครงข่ายต่าง ๆ ในพื้นที่ เพิ่มประสิทธิภาพในการเดินทาง ส่งเสริมการท่องเที่ยวในจังหวัดและพื้นที่ใกล้เคียง
วันจันทร์ที่ 25 มกราคม 2564
กรมบัญชีกลาง ชี้แจง!! กรณีเรียกเงินเบี้ยยังชีพผู้สูงอายุคืน
จากกรณีที่มีข่าวเกี่ยวกับผู้สูงอายุใน ต.เจริญสุข อ.เฉลิมพระเกียรติ จ.บุรีรัมย์ แจ้งว่ากรมบัญชีกลางมีหนังสือเรียกเก็บเงินเบี้ยผู้สูงอายุคืนรวมดอกเบี้ย เป็นเงินจำนวน 84,000 บาท เนื่องจากได้รับบำนาญ กรณีลูกชายเป็นทหารเสียชีวิตจากเหตุคลังแสงระเบิด
นางนิโลบล แวววับศรี รองอธิบดีกรมบัญชีกลาง ในฐานะโฆษกกรมบัญชีกลาง กล่าวว่า จากกรณีที่มีข่าวเกี่ยวกับผู้สูงอายุรายนางบวน โล่ห์สุวรรณ อายุ 89 ปี ชาวบ้านใน ต.เจริญสุข อ.เฉลิมพระเกียรติ จ.บุรีรัมย์ แจ้งว่ากรมบัญชีกลางมีหนังสือเรียกเก็บเงินเบี้ยผู้สูงอายุคืนรวมดอกเบี้ย เป็นเงินจำนวน 84,000 บาท เนื่องจากได้รับบำนาญ กรณีลูกชายเป็นทหารเสียชีวิตจากเหตุคลังแสงระเบิด นั้น
“กรมบัญชีกลาง ขอเรียนชี้แจงว่า เนื่องจากหลักเกณฑ์ตามระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยยังชีพผู้สูงอายุขององค์กรปกครองส่วนท้องถิ่น พ.ศ. 2552 และที่แก้ไขเพิ่มเติม (ฉบับที่ 3) พ.ศ. 2561 ได้กำหนดคุณสมบัติของผู้มีสิทธิจะได้รับเงินเบี้ยยังชีพผู้สูงอายุ ว่าจะต้องไม่เป็นผู้ได้รับเงินบำนาญ เบี้ยหวัด บำนาญพิเศษ หรือเงินอื่นใด ในลักษณะเดียวกัน ซึ่งแต่เดิม องค์การบริหารส่วนตำบล (อบต.) เจริญสุข จ.บุรีรัมย์ เป็นผู้จ่ายเงินเบี้ยยังชีพผู้สูงอายุให้แก่นางบวน โล่สุวรรณ ตลอดมา ต่อมาในปี 2563 ได้มีการดำเนินการโครงการบูรณาการฐานข้อมูลสวัสดิการสังคม ผ่านระบบบูรณาการฐานข้อมูลสวัสดิการสังคม (e-social welfare) เพื่ออำนวยความสะดวกด้านการจ่ายตรงเบี้ยชีพผู้สูงอายุและเบี้ยความพิการ ระหว่างกรมบัญชีกลางและกรมส่งเสริมการปกครองท้องถิ่น (สถ.) ดังนั้น เมื่อ อบต. มีหนังสือสอบถามกรมบัญชีกลางให้ตรวจสอบกับฐานข้อมูลผู้รับบำนาญ ว่าผู้สูงอายุรายดังกล่าวเป็นผู้รับบำนาญหรือไม่ กรมบัญชีกลางได้ตรวจสอบพบว่า เป็นผู้รับบำนาญพิเศษ พร้อมทั้งได้มีหนังสือตอบ อบต. แล้ว
อนึ่ง ในกรณีที่ได้รับเงินเบี้ยสูงอายุไปโดยไม่มีสิทธิ อบต. จะเรียกคืนเงินตามขั้นตอนและวิธีการที่ อบต. กำหนด ไม่ได้อยู่ในอำนาจของกรมบัญชีกลางที่จะดำเนินการได้ อย่างไรก็ดี กรมบัญชีกลางมีความห่วงใย และเข้าใจสถานการณ์ความเดือดร้อนของประชาชนเป็นอย่างมาก จึงได้มอบหมายคลังจังหวัดบุรีรัมย์ ประสาน อบต. เร่งชี้แจงทำความเข้าใจกับผู้สูงอายุรายดังกล่าวเรียบร้อยแล้ว ทั้งนี้ กรมบัญชีกลางยังคงมุ่งมั่นที่จะพัฒนาฐานข้อมูลด้านสวัสดิการสังคมกับทุกภาคส่วน เพื่อให้มีความครบถ้วนในทุกมิติ และอำนวยความสะดวกด้านการเบิกจ่ายตรง ให้มีความรวดเร็ว โปร่งใส เป็นธรรม หากมีข้อสงสัยสามารถสอบถามเพิ่มเติมได้ที่ Call Center กรมบัญชีกลาง 02 270 6400 ในวันและเวลาราชการ ตลอดจนสามารถติดตามข่าวสารเกี่ยวกับสวัสดิการสังคม และบำเหน็จบำนาญ ได้ทาง CGD Application โดยดาวน์โหลดฟรีผ่านทาง Play Store สำหรับ Android หรือ App store สำหรับ iOS " โฆษกกรมบัญชีกลาง กล่าว
วันจันทร์ที่ 25 มกราคม 2564
​"วราวุธ" ตรวจเยี่ยมและให้กำลังใจเจ้าหน้าที่พิพิธภัณฑ์ซากดึกดำบรรพ์ ธรณีวิทยา และธรรมชาติวิทยา จ.ลำปาง 1 เดียวในภาคเหนือ
​"วราวุธ" ตรวจเยี่ยมและให้กำลังใจเจ้าหน้าที่พิพิธภัณฑ์ซากดึกดำบรรพ์ ธรณีวิทยา และธรรมชาติวิทยา จ.ลำปาง 1 เดียวในภาคเหนือ
วันนี้ (22 มกราคม 2564)​ เวลาประมาณ 17.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงในสังกัดเดินทางไปยังพิพิธภัณฑ์ซากดึกดำบรรพ์ ธรณีวิทยา และธรรมชาติวิทยา จังหวัดลำปางโดยตรวจเยี่ยมและให้กำลังใจเจ้าหน้าที่พิพิธภัณฑ์ฯ
พิพิธภัณฑ์ฯ แห่งนี้ จัดตั้งขึ้นโดยรวบรวมความรู้และตัวอย่างด้านธรณีวิทยา ซากดึกดำบรรพ์ และธรรมชาติวิทยาซึ่งเก็บไว้ให้บริการแก่ประชาชน และเป็นศูนย์กลางการบริหารจัดการ การศึกษาวิจัยที่ถ่ายทอดความรู้ที่เกี่ยวข้องกับแหล่งซากดึกดำบรรพ์ และแหล่งธรณีวิทยาที่สำคัญในพื้นที่ 17 จังหวัดภาคเหนือของประเทศโดยภายในพิพิธภัณฑ์ แบ่งการจัดแสดงเป็น 3 โซน ประกอบด้วย
โซนชั้น 1 กิจกรรมการเรียนรู้ด้านธรณีวิทยา ธรณีพิบัติภัย และซากดึกดำบรรพ์
โซนชั้น 2 บอกเล่าเรื่องราวในมหายุคมีโซโซอิก พร้อมจัดแสดงหุ่นไดโนเสาร์เคลื่อนไหวได้ และมีห้องจำลองการสูญพันธุ์ของไดโนเสาร์หลังสิ้นสุดมหายุคมีโซโซอิก เมื่อไดโนเสาร์สูญพันธุ์ได้กำเนิดมหายุคที่ 3 คือมหายุคซีโนโซอิก บอกเล่าเรื่องราวสัตว์เลี้ยงลูกด้วยน้ำนม
โซนชั้น 3 บอกเล่าเรื่องราวการกำเนิดโลกและสิ่งมีชีวิตในมหายุคพาลีโอโซอิก ผ่านหุ่นจำลองเคลื่อนไหวได้
พิพิธภัณฑ์ซากดึกดำบรรพ์ ธรณีวิทยา และธรรมชาติวิทยา จังหวัดลำปาง เป็นหนึ่งในกลุ่มอาคารที่ตั้งอยู่ในพื้นที่พัฒนาโดยรอบบริเวณพระบรมราชานุสาวรีย์สมเด็จพระนเรศวรมหาราช จังหวัดลำปาง มีลักษณะเป็นอาคาร 4 ชั้น ที่มีเนื้อที่ใช้สอยประมาณ 7,800 ตารางเมตร บนเนื้อที่ 10 ไร่แต่เนื่องด้วยในปัจจุบันสถานการณ์การแพร่ระบาดของเชื้อไวรัสโคโรนา (COVID-19)
พิพิธภัณฑ์ซากดึกดำบรรพ์ ธรณีวิทยา และธรรมชาติวิทยา จังหวัดลำปาง จึงได้ปิดให้บริการ ตามมาตรการป้องกันและแพร่ระบาดโรคติดต่อตั้งแต่วันเสาร์ที่ 26 ธันวาคม 2563 เป็นต้นไปจนกว่าจะมีคำสั่งประกาศเปลี่ยนแปลง
วันจันทร์ที่ 25 มกราคม 2564
ทส. ร่วมประชุมคณะกรรมการระดับชาติผ่าน Video Conference เตรียมการจัดการประชุมผู้นำเขตเศรษฐกิจเอเปค ช่วงที่ไทยเป็นเจ้าภาพจัดประชุม ปี 65
ทส. ร่วมประชุมคณะกรรมการระดับชาติผ่าน Video Conference เตรียมการจัดการประชุมผู้นำเขตเศรษฐกิจเอเปค ช่วงที่ไทยเป็นเจ้าภาพจัดประชุม ปี 65
นายวราวุธ ศิลปอาชา รัฐมนตรีว่าการกระทรวงทรัพยากรธรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ผู้บริหารระดับสูง และข้าราชการที่เกี่ยวข้อง ร่วมประชุมคณะกรรมการระดับชาติเพื่อเตรียมการจัดการประชุมผู้นำเขตเศรษฐกิจเอเปคและการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปค ปี พ.ศ. 2565 ผ่านระบบประชุมทางไกล (Video Conference) เมื่อวันที่ 18 มกราคม 2564 ณ ห้องประชุมชั้น 17 อาคารกระทรวงทรัพยากรธรรมชาติและสิ่งแวดล้อม โดยมี พลเอก ประยุทธ์ จันทร์โอชา นายกรัฐมนตรี ประธานการประชุมฯ โดยที่ประชุมได้รับทราบแนวนโยบายการเตรียมการ การดำเนินการ กรอบระยะเวลาในการจัดประชุม ความคืบหน้า รวมถึงการพิจารณาหารือขอความเห็นชอบแผนการจัดการประชุมระดับผู้นำรัฐมนตรี และเจ้าหน้าที่อาวุโส ในช่วงที่ไทยเป็นเจ้าภาพจัดการประชุมเอเปค ปี พ.ศ. 2565 ตลอดจนการแต่งตั้งคณะอนุกรรมการด้านต่าง ๆ เพื่อให้การดำเนินงานเป็นไปด้วยความเรียบร้อย ทั้งนี้ เพื่อให้เกิดการส่งเสริมการค้าและการลงทุนอย่างเสรี ก้าวไปสู่สังคมดิจิทัล ส่งเสริมสุขภาวะ (well-being) เกิดความมั่นคงทางอาหารและการเกษตรการเจริญเติบโตอย่างครอบคลุม ยั่งยืน และมีความรับผิดชอบ
วันจันทร์ที่ 25 มกราคม 2564
กระทรวงการคลังเปิดจำหน่ายพันธบัตรออมทรัพย์พิเศษรุ่น “เราชนะ” ในปีงบประมาณ พ.ศ. 2564
สบน.แถลงข่าวการจำหน่ายพันธบัตรออมทรัพย์พิเศษรุ่น “เราชนะ” (We Win) ในปีงบประมาณ พ.ศ. 2564 โดยมีวัตถุประสงค์ในการระดมทุนเพื่อบรรเทาผลกระทบที่เกิดขึ้นกับประชาชน และพลิกฟื้นเศรษฐกิจที่ได้รับผลกระทบการระบาดของโรคติดเชื้อไวรัสโคโรนา 2019
นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) แถลงข่าวการจำหน่ายพันธบัตรออมทรัพย์พิเศษรุ่น “เราชนะ” (We Win) ในปีงบประมาณ พ.ศ. 2564 โดยมีวัตถุประสงค์ในการระดมทุนเพื่อบรรเทาผลกระทบที่เกิดขึ้นกับประชาชน และพลิกฟื้นเศรษฐกิจที่ได้รับผลกระทบการระบาดของโรคติดเชื้อไวรัสโคโรนา 2019 ตามแผนงานโครงการของรัฐบาล ซึ่งพันธบัตรออมทรัพย์เป็นตราสารหนี้ที่มีความมั่นคงให้ผลตอบแทนที่ดีในช่วงที่ตลาดการเงินมีความเสี่ยงจากความผันผวนทางเศรษฐกิจ และเป็นหนึ่งในนโยบายของรัฐเพื่อการดูแลประชาชน ทุกกลุ่ม พันธบัตรออมทรัพย์พิเศษรุ่น “เราชนะ” จะเริ่มจำหน่ายบนวอลเล็ต สบม. บนแอปพลิเคชันเป๋าตังเป็นที่แรกในวันที่ 1 กุมภาพันธ์ 2564 และจำหน่ายผ่านธนาคารตัวแทนจำหน่ายในวันที่ 5 กุมภาพันธ์ 2564 เป็นต้นไป ซึ่งผู้ลงทุนสามารถเลือกลงทุนได้ตามความสะดวก ดังนี้
1) รุ่นเราชนะบนวอลเล็ต สบม. วงเงินจำหน่าย 5,000 ล้านบาท รุ่นอายุ 5 ปี อัตราดอกเบี้ยแบบขั้นบันได (Step-up) เฉลี่ยร้อยละ 2.00 ต่อปี โดยเริ่มลงทุนได้ตั้งแต่ 100 บาท จนถึง 5 ล้านบาท ซึ่งในทุกขั้นตอนผู้ลงทุนไม่จำเป็นต้องไปธนาคาร ผู้ลงทุนสามารถดาวน์โหลดแอปพลิเคชันเป๋าตังเพื่อลงทะเบียนและเตรียมโอนเงินเข้าวอลเล็ต สบม. ได้ตั้งแต่วันนี้เป็นต้นไป จำหน่ายตั้งแต่วันที่ 1 - 19 กุมภาพันธ์ 2564
2) รุ่นเราชนะ วงเงินจำหน่าย 55,000 ล้านบาท โดยเป็นการจำหน่ายให้กับประชาชนทั่วไปและนิติบุคคลไม่แสวงหากำไรผ่าน 4 ธนาคารตัวแทนจำหน่าย ได้แก่ ธนาคารกรุงไทย ธนาคารกรุงเทพ ธนาคารกสิกรไทย และธนาคารไทยพาณิชย์ แบบไม่จำกัดวงเงินซื้อ ตั้งแต่วันที่ 5 – 19 กุมภาพันธ์ 2564 แบ่งการจำหน่ายเป็น 2 ช่วง ดังนี้
(1) วันที่ 5-15 กุมภาพันธ์ 2564 จำหน่ายให้กับประชาชนทั่วไป อัตราดอกเบี้ยแบบขั้นบันได (Step Up) โดยรุ่นอายุ 5 ปี อัตราดอกเบี้ยเฉลี่ยร้อยละ 2.00 ต่อปี และรุ่นอายุ 10 ปี อัตราดอกเบี้ยเฉลี่ยร้อยละ 2.50 ต่อปี
(2) วันที่ 16-19 กุมภาพันธ์ 2564 จำหน่ายให้กับนิติบุคคลที่ไม่แสวงหากำไรตามที่กระทรวง การคลังกำหนด รุ่นอายุ 15 ปี อัตราดอกเบี้ยคงที่ร้อยละ 1.80 ต่อปี
ทั้งนี้ วงเงินรุ่นเราชนะที่จำหน่ายบนวอลเล็ต สบม. และธนาคารตัวแทนจำหน่ายไม่นับรวมกัน ผู้ลงทุนจึงสามารถลงทุนได้ทั้ง 2 ช่องทาง
สบน. ตระหนักถึงความสำคัญของสุขภาพผู้ลงทุนและการควบคุมการระบาดของโรคติดเชื้อไวรัสโควิด-19 จึงได้แจ้งให้ธนาคารตัวแทนจำหน่ายปรับวิธีการจองซื้อพันธบัตรออมทรัพย์ให้เหมาะสมกับสถานการณ์และมาตรการการป้องกันการแพร่ระบาดของไวรัสโควิด-19 ของรัฐบาล เพื่อให้ผู้ลงทุนสามารถทำธุรกรรมได้อย่างปลอดภัย ซึ่งผู้ลงทุนสามารถติดต่อสอบถามรายละเอียดเกี่ยวกับเงื่อนไขและวิธีการซื้อพันธบัตรออมทรัพย์ผ่านช่องทางต่างๆ ของธนาคารตัวแทนจำหน่ายทั้ง 4 แห่ง สำหรับวอลเล็ต สบม. ผู้สนใจสามารถสอบถามข้อมูลการใช้งานได้ที่ Call Center โทร. 02-111-1111 หรือที่ธนาคารกรุงไทยทุกสาขา
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809, 5820/ 0 2265 8050 ต่อ 5315
https://www.facebook.com/pdmo.go.th/videos/235366871403149/
วันจันทร์ที่ 25 มกราคม 2564
รมว.วธ.ประชุมหารือผ่านระบบการประชุมทางไกล (ZOOM) กับ นายซัยยิด อับบาส ซาเลฮี รัฐมนตรีว่าการกระทรวงวัฒนธรรมและแนวปฏิบัติอิสลามแห่งสาธารณรัฐอิสลามอิหร่าน
รมว.วธ.ประชุมหารือผ่านระบบการประชุมทางไกล (ZOOM) กับ นายซัยยิด อับบาส ซาเลฮี (H.E. Dr. Seyyed Abbas Salehi) รัฐมนตรีว่าการกระทรวงวัฒนธรรมและแนวปฏิบัติอิสลามแห่งสาธารณรัฐอิสลามอิหร่าน
วันที่ ๒๕ มกราคม ๒๕๖๔ เวลา ๑๔.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรมประชุมหารือผ่านระบบการประชุมทางไกล (ZOOM) กับ นายซัยยิด อับบาส ซาเลฮี (H.E. Dr. Seyyed Abbas Salehi) รัฐมนตรีว่าการกระทรวงวัฒนธรรมและแนวปฏิบัติอิสลามแห่งสาธารณรัฐอิสลามอิหร่าน เนื่องในโอกาสครบรอบ ๖๕ ปี การสถาปนาความสัมพันธ์ทางการทูตระหว่างไทยและอิหร่าน โดยมีนายซัยยิด เรซา โนบัคตี เอกอัครราชทูตสาธารณรัฐอิสลามอิหร่านประจำประเทศไทย นายวรวุฒิ พงษ์ประภาพันธ์ เอกอัครราชทูตประจำสาธารณรัฐอิสลามอิหร่าน นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรมและเจ้าหน้าที่ที่เกี่ยวข้อง เข้าร่วมประชุม ณ ห้องประชุม ๑ ชั้น ๘ กระทรวงวัฒนธรรม
วันจันทร์ที่ 25 มกราคม 2564
วราวุธ นำทีมประชุมคณะอนุกรรมการบริหารจัดการขยะพลาสติกและขยะอิเล็กทรอนิกส์ ครั้งที่ 1/2564
วราวุธ นำทีมประชุมคณะอนุกรรมการบริหารจัดการขยะพลาสติกและขยะอิเล็กทรอนิกส์ ครั้งที่ 1/2564
วันนี้ (25 ม.ค. 64) เวลา 14.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุมคณะอนุกรรมการบริหารจัดการขยะพลาสติกและขยะอิเล็กทรอนิกส์ ครั้งที่ 1/2564 โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะอนุกรรมการฯ เข้าร่วม ณ ห้องประชุม ชั้น 17 และผ่านสื่ออิเล็กทรอนิกส์ทาง Cisco Jabber
ที่ประชุมฯ ได้พิจารณาเกี่ยวกับการรายงานผลการติดตามตรวจสอบการดำเนินกิจการที่เกี่ยวข้องกับพลาสติก เพื่อพิจารณารายละเอียดของข้อมูลกำลังการผลิตของโรงงานพลาสติกและปริมาณความต้องการนำเข้าเศษพลาสติกจากต่างประเทศ จากโรงงาน 157 แห่ง การกำหนดคำจำกัดความ คำว่า ขยะพลาสติก เพื่อให้เกิดความชัดเจนในการนำเข้าขยะพลาสติก และเสนอต่อคณะกรรมการสิ่งแวดล้อมแห่งชาติ เพื่อพิจารณามอบหมายกระทรวงพาณิชย์จัดทำประกาศห้ามนำเข้าขยะพลาสติก ตามพระราชบัญญัติการส่งออกไปนอกและนำเข้ามาในราชอาณาจักรซึ่งสินค้า พ.ศ. 2522 ตั้งแต่วันที่ 1 มกราคม 2565 เป็นต้นไป รวมถึงพิจารณามาตรการกำกับการนำเข้าเศษพลาสติก เพื่อนำเสนอต่อคณะกรรมการสิ่งแวดล้อมแห่งชาติ และคณะรัฐมนตรีพิจารณาต่อไป
วันจันทร์ที่ 25 มกราคม 2564
ปลัดวธ.เป็นประธานพิธีการฝึกอบรม หลักสูตรพัฒนาศักยภาพการเป็นข้าราชการที่ดีรุ่นที่ ๑ ประจำปีงบประมาณ พ.ศ.๒๕๖๔ ในรูปแบบออนไลน์
ปลัดวธ.เป็นประธานพิธีการฝึกอบรม หลักสูตรพัฒนาศักยภาพการเป็นข้าราชการที่ดีรุ่นที่ ๑ ประจำปีงบประมาณ พ.ศ.๒๕๖๔ ในรูปแบบออนไลน์
วันที่ ๒๕ มกราคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีการฝึกอบรม หลักสูตรพัฒนาศักยภาพการเป็นข้าราชการที่ดีรุ่นที่ ๑ ประจำปีงบประมาณ พ.ศ.๒๕๖๔ ในรูปแบบออนไลน์ โดยมีนางศศิฑอณร์ สุวรรณมณี ผู้ตรวจราชการกระทรวงวัฒนธรรม คณะผู้บริหารสำนักงานปลัดกระทรวงวัฒนธรรม และข้าราชการบรรจุใหม่ในสังกัดกระทรวงวัฒนธรรม เข้าร่วมประชุมผ่านระบบ Zoom Video Conference ณ ห้องประชุม ๒ ชั้น ๘ กระทรวงวัฒนธรรม
วันจันทร์ที่ 25 มกราคม 2564
การประชุมเพื่อรับทราบนโยบายการจัดทำงบประมาณรายจ่าย ประจำปีงบประมาณ พ.ศ.2565
รัฐมนตรีว่าการกระทรวงอุตสาหกรรม เป็นประธานการประชุมเพื่อรับทราบนโยบายการจัดทำงบประมาณรายจ่าย ประจำปีงบประมาณ พ.ศ.2565
วันนี้ (25 มกราคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เป็นประธานในการประชุมผู้บริหาร กระทรวงอุตสาหกรรม เพื่อรับทราบนโยบายการจัดทำงบประมาณรายจ่าย ประจำปีงบประมาณ พ.ศ.2565 โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม ผู้บริหารระดับสูงกระทรวงอุตสาหกรรม พร้อมด้วยหม่อมราชวงศ์รณจักร จักรพันธุ์ รองผู้อำนวยการสำนักงบประมาณและคณะเข้าร่วมประชุม ณ ห้องประชุม 1 อาคารสำนักงานปลัดกระทรวงอุตสาหกรรม
วันจันทร์ที่ 25 มกราคม 2564
อย่าโหลด อย่าแชร์! แอปฯ หมอชนะปลอม
...
แจ้งเตือนทุกคนครับ ก่อนโหลดแอปฯ หมอชนะ
โปรดดูให้ดีว่าเป็นแอปฯ ของจริงหรือไม่
.
เพราะล่าสุดมีการแชร์ข่าวปลอมในโลกออนไลน์
ว่าแอปฯ หมอชนะถูกอัปเดตใหม่
โดยใช้ชื่อว่า “หมอชนะ app ภาษาไทย – Morchana”
ซึ่งแอปฯ ดังกล่าวเป็นของปลอมนะครับ
.
แอปฯ หมอชนะ ของจริงที่รัฐบาลดูแล
จะใช้ชื่อว่า “Morchana หมอชนะ”
มีโลโก้ลักษณะคล้ายเครื่องมืออุปกรณ์แพทย์
และผู้พัฒนา คือ สำนักงานพัฒนารัฐบาลดิจิทัล
.
จึงขอเตือนให้พี่น้องประชาชนระมัดระวัง
อย่าดาวน์โหลดแอปฯ ปลอมดังกล่าวมาใช้งาน
เพราะอาจถูกหลอกให้กรอกข้อมูลส่วนตัว
จนทำให้เกิดความเสียหายต่อไปได้
.
ดาวน์โหลดแอปพลิเคชันหมอชนะ “ของจริง” ได้ที่
iOS https://apple.co/3mTo6en
Android https://bit.ly/3mWguaS
HUAWEI AppGallery https://bit.ly/2WQ9HFa
Cr. กระทรวงดิจิทัลเพื่อเศรษฐกิจและสังคม
#ไทยคู่ฟ้า #รวมไทยสร้างชาติ
-------------------
วันจันทร์ที่ 25 มกราคม 2564
รมว.ทส. ลงพื้นที่ช่วงวันหยุด รับฟังและแก้ไขปัญหาความเดือดร้อนประชาชน แม่เมาะ จ.ลำปาง
รมว.ทส. ลงพื้นที่ช่วงวันหยุด รับฟังและแก้ไขปัญหาความเดือดร้อนประชาชน แม่เมาะ จ.ลำปาง
วันนี้ (23 มกราคม 2564) เวลา 09.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงของกระทรวงฯ ลงพื้นที่ตรวจติดตามการดำเนินงานของหน่วยงานในสังกัดกระทรวงฯ ในพื้นที่จังหวัดลำปาง ณ การไฟฟ้าฝ่ายผลิตแห่งประเทศไทย (กฟผ.)​ โรงไฟฟ้าแม่เมาะ จ.ลำปาง โดย รับฟังบรรยายสรุปเกี่ยวกับแนวทางการป้องกันและแก้ไขปัญหา ด้านผลกระทบสิ่งแวดล้อมจากการดำเนินงานของโรงไฟฟ้าแม่เมาะ และของประชาชนในพื้นที่
โดยโอกาสนี้ รมว.ทส. มอบนโยบายและแนวทางในการแก้ไขปัญหาด้านผลกระทบสิ่งแวดล้อมจากการดำเนินงานของโรงไฟฟ้าแม่เมาะ ซึ่งได้กำชับทุกหน่วยงานที่เกี่ยวข้องในพื้นที่เร่งแก้ไขปัญหาความเดือดร้อนให้ประชาชน และขอความร่วมมือทุกหน่วยงานเฝ้าระวังสถานการณ์ไฟป่า เพื่อลดการเผา ลดปัญหาฝุ่นละอองขนาดเล็ก PM2.5 นอกจากนี้ ได้ขอบคุณและขอเป็นกำลังใจให้ผู้ว่าราชการจังหวัดลำปาง และ กฟผ. พร้อมคณะ ที่ได้ให้การสนับสนุนและร่วมมือดำเนินการตามนโยบายของรัฐบาลและกระทรวงฯ เป็นอย่างดี
โอกาสเดียวกันนี้ รมว.ทส. และคณะ ได้พบปะชาวบ้าน ต.แม่เมาะ และรับข้อขอความช่วยเหลือ จากชาวบ้านบ้านห้วยคิง กรณีขอให้กระทรวงฯ เร่งรัดการอพยพประขาชนในพื้นที่บ้านห้วยคิง และข้อเรียกร้องจากชาวบ้านเวียงหงษ์ล้านนา กรณีขอเอกสารสิทธิ์ที่ดินทำกิน ซึ่งคณะทำงานของกระทรวงฯ จะเร่งติดตามแก้ไขปัญหาดังกล่าวโดยเร็ว
หลังจากนั้นเดินทางไปยังสถานีตรวจวัดคุณภาพอากาศ ณ บริเวณหน่วยบริการแม่เมาะการประปาส่วนภูมิภาค โดยตรวจติดตามการดำเนินงานของสถานีตรวจวัดคุณภาพอากาศ ในพื้นที่ดังกล่าว ซึ่งเช้าวันนี้สถานการณ์คุณภาพอากาศอยู่ในระดับปานกลาง จึงขอให้ประชาชนระมัดระวังสุขภาพในการใช้ชีวิต สวมใส่หน้ากากอนามัย
วันจันทร์ที่ 25 มกราคม 2564
กรุงไทยไขคำตอบ “จองซื้อหุ้น OR”  ย้ำทุกคนมีสิทธิได้รับจัดสรรหุ้น รู้ผลภายใน 6 ก.พ.นี้
ธนาคารกรุงไทย ช่วยตอบ  “4 คำถาม” นักลงทุน สำหรับจองซื้อหุ้น OR  ย้ำลำดับการจอง “ไม่มีผล” ต่อการจัดสรร  ทุกคนมีสิทธิได้รับจัดสรรหุ้นเท่ากัน  รู้ผลภายใน 6 ก.พ.นี้
ธนาคารกรุงไทย เปิดเผยว่า เนื่องจากมีประชาชนและนักลงทุนให้ความสนใจจองซื้อหุ้น OR จำนวนมาก ทั้งผ่านระบบ Money Connect by Krungthai และสาขาธนาคาร ซึ่งจะเปิดให้จองซื้อหุ้น OR ได้จนถึงเวลา 12.00 น.ของวันที่ 2 กุมภาพันธ์ 2564 นั้น ธนาคารจึงได้รวบรวม 4 ประเด็นคำถามเกี่ยวกับการจองซื้อหุ้น OR เพื่อช่วยสร้างความเข้าใจให้กับประชาชนและนักลงทุนมากขึ้น ดังนี้
1. การจองซื้อหุ้น OR ได้คนละเท่าใด?
เริ่มจองซื้อขั้นต่ำได้ที่ 300 หุ้น ทวีคูณหรือเพิ่มขึ้นทีละ 100 หุ้น โดยไม่จำกัดจำนวนหุ้นและไม่จำกัดจำนวนครั้งในการจองซื้อ เช่น หากนักลงทุนต้องการจองซื้อหุ้น OR ต้องจองซื้อขั้นต่ำ 300 หุ้น แต่ถ้าหากต้องการมากกว่านั้น นักลงทุนสามารถจองซื้อได้ 400, 500 หรือ 600 หรือมากกว่านั้น เช่น 2,000 หุ้น 30,000 หุ้น ก็ได้
2. ถ้าทำการจองซื้อไปแล้ว ต้องการจองซื้อเพิ่มอีก สามารถทำอย่างไร?
หากต้องการจองซื้อเพิ่มครั้งต่อไป ต้องเริ่มที่ขั้นต่ำ 300 หุ้น และสามารถจองซื้อกี่ครั้งก็ได้ ซึ่งลำดับในการจองซื้อไม่มีผลต่อการจัดสรรหุ้น
3. นักลงทุนจะได้จำนวนหุ้นตามที่ขอจองซื้อไว้หรือไม่?
การจัดสรรหุ้น OR จะใช้วิธีการจัดสรรแบบ Small Lot First คือ จัดสรรให้ครบทุกคนก่อน โดยนำยอดจองซื้อจากทุกใบมารวมกัน ด้วยเลขที่บัตรประชาชน และจัดสรรให้คนละ 300 หุ้น หลังจากนั้นจะกระจายให้คนละ 100 หุ้น วนไปเรื่อยๆ จนครบจำนวนหุ้นที่ทาง OR เสนอขาย ด้วยระบบคอมพิวเตอร์ของ Settrade ซึ่งลำดับการจองซื้อก่อนหลังนั้น ไม่มีผลต่อการจัดสรร และจะประกาศผลการจัดสรรหุ้น ภายในวันที่ 6 กุมภาพันธ์ 2564
4. หากไม่ได้หุ้นตามจำนวนที่ขอจองซื้อไป จะได้รับเงินคืนเมื่อใด อย่างไร?
การคืนเงินที่ไม่ได้รับการจัดสรร สามารถรับคืนได้ 2 ช่องทาง คือ โอนเข้าบัญชีธนาคาร ภายในวันที่ 17 กุมภาพันธ์ 2564 และ รับคืนเป็นเช็คเงินสด ภายในวันที่ 22 กุมภาพันธ์ 2564
ทั้งนี้ การจองซื้อหุ้น OR ผ่านธนาคารกรุงไทย ทำได้ 2 ช่องทาง ได้แก่ จองซื้อผ่านสาขาทั่วประเทศ หรือ จองซื้อผ่าน ระบบออนไลน์ Money Connect by Krungthai โดยสามารถเข้าผ่าน Krungthai NEXT หรือ https://moneyconnect.krungthai.com/moneyConnect/#/landing ได้ตลอด 24 ชั่วโมง ตั้งแต่วันนี้จนถึงวันที่ 2 กุมภาพันธ์ 2564 เวลา 12.00 น. (เที่ยงวัน) โดยผู้ลงทุนควรทำความเข้าใจลักษณะสินค้า เงื่อนไขผลตอบแทนและความเสี่ยงก่อนตัดสินใจลงทุน
ทีม Marketing Strategy / โทร 0-2208-4174-8
วันจันทร์ที่ 25 มกราคม 2564
ก.เกษตร รับหนังสือจากตัวแทนกลุ่มเกษตรกรของพระราชา
ก.เกษตร รับหนังสือจากตัวแทนกลุ่มเกษตรกรของพระราชา ณ ห้องประชุม 135 กระทรวงเกษตรและสหกรณ์ วันที่ 25 มกราคม 2564 กรณีปรับโครงสร้างหนี้ 4 สถาบันการเงินของรัฐ
นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์ ได้รับมอบหมายจากรัฐมนตรีว่าการกระทรวงเกษตรและสหกรณ์ (ดร.เฉลิมชัย ศรีอ่อน) เป็นประธานการประชุม พร้อมทั้งรับหนังสือจากตัวแทนกลุ่มเกษตรกรของพระราชา ณ ห้องประชุม 135 กระทรวงเกษตรและสหกรณ์ วันที่ 25 มกราคม 2564 กรณีปรับโครงสร้างหนี้ 4 สถาบันการเงินของรัฐ โดยกลุ่มตัวแทนเกษตรกรดังกล่าวได้ขอเสนอชื่อเกษตรกรที่ได้รับผลกระทบปัญหาสินค้าเกษตรตกต่ำเพิ่มเติม ซึ่งธนาคารเพื่อการเกษตรและสหกรณ์การเกษตร จะมีการนัดประชุมหลักเกณฑ์การผ่อนชำระหนี้ NPL ครั้งสุดท้าย ในวันที่ 28 มกราคม 2564 เพื่อหาข้อสรุปการกำหนดเงื่อนไขและหลักเกณฑ์ในการชำระเงินต้นและดอกเบี้ยในโครงการแก้ไขปัญหาหนี้สินเกษตรกรสมาชิกของกองทุนฟื้นฟูและพัฒนาเกษตรกร เมื่อได้ข้อสรุปจึงดำเนินการเข้าสู่การประชุมในคณะรัฐมนตรี ต่อไป
วันจันทร์ที่ 25 มกราคม 2564
การประชุมคณะกรรมการขับเคลื่อนการนำยางพารามาใช้เพื่อปรับปรุงเพิ่มความปลอดภัยทางถนน ครั้งที่ 1/2564
รองปลัด กษ. ร่วมประชุมคณะกรรมการขับเคลื่อนการนำยางพารามาใช้เพื่อปรับปรุงเพิ่มความปลอดภัยทางถนน
นายอำพันธุ์เวฬุตันติรองปลัดกระทรวงเกษตรและสหกรณ์เข้าร่วมประชุมคณะกรรมการขับเคลื่อนการนำยางพารามาใช้เพื่อปรับปรุงเพิ่มความปลอดภัยทางถนนครั้งที่1/2564ณห้องประชุมกระทรวงคมนาคมโดยมีนายชยธรรม์พรหมศรปลัดกระทรวงคมนาคมเป็นประธานและมีอธิบดีกรมทางหลวงอธิบดีกรมทางหลวงชนบทและผู้แทนอธิบดีกรมส่งเสริมสหกรณ์เข้าร่วมเพื่อขับเคลื่อนติดตามและเร่งรัดการดำเนินงานโครงการรวมถึงพิจารณาการกำหนดคุณลักษณะ(Specification)ราคากลางการตรวจสอบและรับรองโรงงานผลิตแผ่นยางธรรมชาติครอบกำแพงคอนกรีต(RFB)และหลักนำทางยางธรรมชาติ(RGP)ให้เป็นไปตามหลักวิชาการและมาตรฐานของโครงการต่อไป
วันจันทร์ที่ 25 มกราคม 2564
"วราวุธ" มอบอุปกรณ์ยังชีพพร้อมให้ขวัญกำลังใจแก่เจ้าหน้าที่ อช.ดอยสอยมาลัย -​ไม้กลายเป็นหิน จ.ตาก
"วราวุธ" มอบอุปกรณ์ยังชีพพร้อมให้ขวัญกำลังใจแก่เจ้าหน้าที่ อช.ดอยสอยมาลัย -​ไม้กลายเป็นหิน จ.ตาก
วันนี้ (22 มกราคม 2564) เวลาประมาณ 15.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงของกระทรวงฯ ลงพื้นที่มอบอุปกรณ์ยังชีพ และตรวจเยี่ยมให้ขวัญกำลังใจแก่ผู้พิทักษ์ป่า พนักงานดับไฟป่า และเจ้าหน้าที่ อุทยานแห่งชาติดอยสอยมาลัย -​ไม้กลายเป็นหิน (เตรียมการ)​ อ.บ้านตาก จ.ตาก โดย รมว.ทส. ได้ให้แนวทางการดำเนินงานแก่อุทยานแห่งชาติฯ ซึ่งนอกจากจะต้องปฏิบัติงานด้วยความมีวินัย อดทน ซื่อสัตย์สุจริต ตลอดจนปฏิบัติตามกฎ ระเบียบ และนโยบายในการปฏิบัติงานอย่างเคร่งครัดแล้ว สิ่งสำคัญอย่างยิ่ง คือ ขอให้เจ้าหน้าที่ทุกท่าน ทำความเข้าใจทั้งในเรื่องขนบธรรมเนียม ประเพณี วัฒนธรรม และวิถีชีวิตของประชาชนในพื้นที่ ทั้งนี้ เพื่อสร้างความประทับใจ ความปลอดภัย ให้แก่นักท่องเที่ยวและประชาชน เพื่อให้เข้ามามีส่วนร่วมในการปกป้องรักษาทรัพยากรธรรมชาติในพื้นที่ให้คงความอุดมสมบูรณ์อย่างยั่งยืนสืบไป
จากนั้น รมว.ทส. พร้อมคณะ ได้ตรวจติดตามสถานการณ์ทรัพยากรธรรมชาติและสิ่งแวดล้อม และการอนุรักษ์คุ้มครองซากดึกดำบรรพ์ ไม้กลายเป็นหิน ซึ่งยาวที่สุดในโลก ความยาว 72.2 เมตร กว้าง 1.8 เมตร อายุราว 120,000 ปี และชมการสาธิตการบริหารจัดการเชื้อเพลิงในพื้นที่ในรูปแบบ การชิงเก็บ ตามนโยบายของ รมว.ทส. และปลูกต้นแดง เพิ่มพื้นที่ป่าในโอกาสนี้ด้วย
วันจันทร์ที่ 25 มกราคม 2564
พม. เร่งช่วยเหลือ หญิงชรา วัย 89 ปี ที่จังหวัดบุรีรัมย์ ภายหลังกรมบัญชีกลางเรียกเก็บเงินเบี้ยยังชีพผู้สูงอายุคืนรวมดอกเบี้ย 84,000 บาท
พม. เร่งช่วยเหลือ หญิงชรา วัย 89 ปี ที่จังหวัดบุรีรัมย์ ภายหลังกรมบัญชีกลางเรียกเก็บเงินเบี้ยยังชีพผู้สูงอายุคืนรวมดอกเบี้ย 84,000 บาท
วันนี้ (25 ม.ค. 64) เวลา 14.30 น. ที่กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า จากกรณีที่มีการนำเสนอข่าว หญิงชรา อายุ 89 ปี อยู่ในพื้นที่ตำบลเจริญสุข อำเภอเฉลิมพระเกียรติ จังหวัดบุรีรัมย์ แจ้งว่ากรมบัญชีกลาง มีหนังสือเรียกเก็บเงินเบี้ยยังชีพผู้สูงอายุคืนรวมดอกเบี้ย เป็นเงินจำนวน 84,000 บาท เนื่องจากได้รับบำนาญ กรณีลูกชายเป็นทหารเสียชีวิตจากเหตุคลังแสงระเบิด นั้น กระทรวงการพัฒนาสังคมและความมั่นคงของมนุษย์ (พม.) มีความห่วงใยหญิงชราดังกล่าว จึงได้มอบหมายให้นางสาวนัฏญา จิตรเกาะ พัฒนาสังคมและความมั่นคงของมนุษย์จังหวัดบุรีรัมย์ (พมจ.บุรีรัมย์) ลงพื้นที่ตรวจสอบข้อเท็จจริงและดำเนินการช่วยเหลือตามภารกิจด้านผู้สูงอายุของกระทรวง พม.
โดยวันนี้ (25 ม.ค. 64) พมจ.บุรีรัมย์ พร้อมด้วยเจ้าหน้าที่หน่วยงานที่เกี่ยวข้องได้ลงพื้นที่เยี่ยมให้กำลังใจและชี้แจงทำความเข้าใจกับหญิงชราดังกล่าว พร้อมทั้งร่วมหาแนวทางการช่วยเหลือ ในเบื้องต้นครอบครัวของหญิงชราได้ยินยอมจ่ายเงินคืน แต่ด้วยภาระค่าใช้จ่ายในครอบครัว ทำให้ไม่มีเงินก้อน จึงขอผ่อนชำระเป็นระยะเวลา 20 เดือน โดยไม่มีดอกเบี้ย ทั้งนี้พมจ.บุรีรัมย์ จะได้นำข้อเรียกร้องดังกล่าวไปประสานหน่วยงานที่เกี่ยวข้องและช่วยเหลือตามกระบวนการต่อไป
นางพัชรี กล่าวเพิ่มเติมว่า ทั้งนี้ หากประชาชนประสบปัญหาทางสังคม ได้รับความเดือดร้อนและอยู่ในภาวะยากลำบาก สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 ซึ่งกระทรวง พม. พร้อมให้ความช่วยเหลือตลอด 24 ชั่วโมง หรือติดต่อขอความช่วยเหลือเร่งด่วนด้วยตนเองได้ที่สำนักงานพัฒนาสังคมและความมั่นคงมนุษย์จังหวัดทุกจังหวัด
วันจันทร์ที่ 25 มกราคม 2564
"วราวุธ" รมว.ทส. ลงพื้นที่ฟื้นฟูหนองปลาหมอ เพิ่มน้ำต้นทุนอีก 3.5 ล้าน ลบ.ม. บรรเทาปัญหาอุทกภัยและน้ำแล้งในพื้นที่
"วราวุธ" รมว.ทส. ลงพื้นที่ฟื้นฟูหนองปลาหมอ เพิ่มน้ำต้นทุนอีก 3.5 ล้าน ลบ.ม. บรรเทาปัญหาอุทกภัยและน้ำแล้งในพื้นที่
วันนี้ (22 มกราคม 2564)​ เวลาประมาณ 10.30 น.นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.)​ พร้อมด้วยนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหารระดับสูงในสังกัด
ลงพื้นที่ติดตามการดำเนินงานโครงการปรับปรุงฟื้นฟูหนองปลาหมอ ตำบลย่านยาว อำเภอสวรรคโลก จังหวัดสุโขทัย ซึ่งได้ดำเนินการแล้วเสร็จเพื่อเป็นแหล่งน้ำต้นทุนสำหรับการอุปโภค บริโภค และการเกษตร ช่วยรักษาระบบนิเวศของแหล่งน้ำ เป็นแหล่งเพาะพันธุ์ปลาน้ำจืดและเป็นแหล่งน้ำแก้มลิงบรรเทาปัญหาอุทกภัยและน้ำแล้งในพื้นที่ อีกทั้งยังเป็นแหล่งพักผ่อนหย่อนใจเป็นสถานที่ออกกำลังกายของชุมชนอีกด้วย โดยโอกาสนี้เกษตรกรและประชาชนในพื้นที่โดยรอบ ได้ขอบคุณรัฐบาลและกระทรวงทรัพยากรธรรมชาติและสิ่งแวดล้อม ที่ให้ความสำคัญเและสนับสนุนงบประมาณในการดำเนินงาน ทำให้ประชาชนใช้ประโยชน์จากแหล่งน้ำแห่งนี้เพื่อการเกษตรและต่อยอดผลผลิตแปรรูปเป็นผลิตภัณฑ์รักษ์โลก ช่วยลดปริมาณขยะ อีกด้วย
หนองปลาหมอ เป็นแหล่งน้ำธรรมชาติของตำบลย่านยาว มีพื้นที่ประมาณ 380 ไร่ เดิมมีสภาพตื้นเขิน ในฤดูฝนเกิดปัญหาน้ำท่วมพื้นที่บริเวณโดยรอบหนองปลาหมอ ในฤดูแล้งปริมาณน้ำที่ใช้ในการเพาะปลูกไม่เพียงพอ กระทรวงฯ จึงได้มอบหมายให้ กรมทรัพยากรน้ำ บูรณาการร่วมกับกรมชลประทาน เข้าดำเนินการปรับปรุงฟื้นฟูเพื่อเพิ่มความจุกักเก็บจนสามารถเก็บกักน้ำได้รวมทั้งหมด 3.5 ล้าน ลบ.ม. จนเป็นแหล่งน้ำแก้มลิงที่สำคัญรองรับน้ำจากแม่น้ำยมสายเก่า ลดปัญหาอุทกภัย และเป็นแหล่งน้ำต้นทุนสำหรับการเพาะปลูกในฤดูแล้ง สร้างประโยชน์ให้ประชาชนกว่า 197 ครัวเรือน ครอบคลุมพื้นที่การเพาะปลูกและการเกษตรกว่า 2,000 ไร่ ทั่งยัง ได้วางแผนโครงการระบบกระจายน้ำด้วยพลังงานแสงอาทิตย์ในอนาคตเพื่อให้ประชาชนสามารถเข้าถึงและใช้ประโยชน์จากแหล่งน้ำได้มากยิ่งขึ้น
วันจันทร์ที่ 25 มกราคม 2564
น้ำใจหลั่งไหล! เอกชน - รัฐ ร่วมสู้ภัยโควิด-19
...
การแพร่ระบาดของโรคโควิด-19 เมื่อปีที่ผ่านมา
เราได้เห็นความร่วมมือร่วมใจของทุกภาคส่วน
มาปีนี้โควิดระลอกใหม่กระจายไปในวงกว้าง
และมีจำนวนผู้ติดเชื้อเพิ่มขึ้นอย่างรวดเร็ว
.
เรายังคงเห็นสิ่งดี ๆ เกิดขึ้น
นอกจากความร่วมมือตามมาตรการของภาครัฐ
ภาคเอกชนที่พอมีกำลังยังได้สนับสนุนแบ่งปัน
สิ่งของจำเป็นให้แก่เพื่อนคนไทยด้วยกัน
ผ่านศูนย์บริหารสถานการณ์โควิด-19 (ศบค.)
.
มูลนิธิเจริญโภคภัณฑ์
หน้ากากอนามัยทางการแพทย์ 26,400 ชิ้น
มูลนิธิการจัดการด้านความมั่นคง
ร่วมกับ บริษัท กิบไทย จำกัด
หน้ากากอนามัย N95 1,000 ชิ้น
ชุด PPE 2,000 ชุด
ตู้เคลื่อนย้ายผู้ป่วย 2 ตู้
.
การไฟฟ้าฝ่ายผลิตแห่งประเทศไทย มอบ
เจลแอลกอฮอล์ ขนาด 180 มล. 600 ขวด
เจลแอลกอฮอล์ ขนาด 5,000 ซีซี 10 แกลลอน
.
นายแพทย์โชคชัน สุวรรณกิจบริหาร
ที่ปรึกษาโรงพยาบาลหัวใจกรุงเทพ
ถุงมือสำหรับแพทย์ 300 ชิ้น
น้ำยาผสมเครื่องช่วยหายใจ 7 กล่อง
น้ำยาฆ่าเชื้อเครื่องมือ Virkon 39 ซอง
พลาสเตอร์ปิดแผล 11 กล่อง
ถุงมือตรวจ KENKO 1 กล่อง
.
ศบค. ได้จัดส่งหน้ากากอนามัยทางการแพทย์
จำนวน 26,400 ชิ้น ให้แก่ จ.สมุทรสาคร แล้ว
ส่วนที่เหลือจะส่งมอบแก่หน่วยงานที่จำเป็น
ให้ใช้ประโยชน์อย่างมีประสิทธิภาพสูงสุดต่อไป
#ไทยคู่ฟ้า #รวมไทยสร้างชาติ #ร่วมต้านโควิด19
-------------------